[{"text_idx": "#000001", "text": "Mae\u2019r telynor arbrofol uchel ei barch, Rhodri Davies, wedi rhyddhau ei albwm diweddaraf ar 17 Gorffennaf ar label AMGEN."}, {"text_idx": "#000002", "text": "Telyn Rawn ydy enw\u2019r record hir newydd, ac mae\u2019n arwyddocaol gan fod Rhodri wedi troi at yr offeryn sy\u2019n dwyn yr un enw ar gyfer recordio\u2019r casgliad."}, {"text_idx": "#000003", "text": "Mae\u2019r delyn rawn yn delyn sydd a\u0302 thannau wedi eu creu o wallt ceffyl, ac a ymddangosodd yn gynharach mewn hanes na\u2019r delyn lifer driphlyg a\u2019r delyn bedal."}, {"text_idx": "#000004", "text": "Mae modd canfod y cyfeiriadau cynharaf tuag at yr offeryn yng Nghyfreithiau Hywel Dda ar ddechrau\u2019r drydedd ganrif ar ddeg."}, {"text_idx": "#000005", "text": "Er hynny, mae\u2019r delyn yn un sy\u2019n anghyfarwydd iawn i gynulleidfaoedd cyfoes."}, {"text_idx": "#000007", "text": "Yn 2016 bu Davies yn ymchwilio i\u2019r offeryn ac i farddoniaeth Gymraeg gynnar, ac aeth ati i gomisiynnu creu telyn rawn newydd."}, {"text_idx": "#000008", "text": "Pwyso a mesur gwaddol y delyn"}, {"text_idx": "#000009", "text": "\u201cMae\u2019r gerddoriaeth ar yr albwm i gyd yn fyrfyfyr\u201d meddai Davies."}, {"text_idx": "#000010", "text": "\u201cDwi wedi cynllunio ac adeiladu offeryn sydd wedi ei anghofio ers amser maith, arbrofi gyda thannau o wallt ceffyl wedi eu plethu, mynd i\u2019r afael a\u0302 thestun a barddoniaeth, dysgu technegau a cherddoriaeth o lawysgrif Robert ap Huw ac ymchwilio i bwysigrwydd y ceffyl a chwltiau ceffyl yn niwylliant Cymru."}, {"text_idx": "#000011", "text": "\u201cMae holl ymyrraeth gen i wedi\u2019i wneud er mwyn dyfeisio cerddoriaeth wedi\u2019i ddylanwadu arno\u2019n hanesyddol, ac yn pwyso a mesur gwaddol y delyn yng Nghymru o\u2019r newydd, ond yn y bo\u0302n fel man cychwyn ar gyfer creu posibiliadau newydd.\u201d"}, {"text_idx": "#000012", "text": "Daw Rhodri Davies yn wreiddiol o Aberystwyth ac mae wedi mwynhau gyrfa gerddorol lwyddiannus yn arbrofi gyda cherddoriaeth gyfoes a chlasurol."}, {"text_idx": "#000013", "text": "Mae\u2019n chwarae\u2019r delyn mewn sawl ffurf ac wedi rhyddhau 5 albwm unigol."}, {"text_idx": "#000015", "text": "Mae \u2018Telyn Rawn\u2019 ar gael i\u2019w brynu\u2019n ddigidol ac ar CD ar ei safle Bandcamp."}]